Horná Torysa

Horná Torysa (Hornotoryský región) je slovenský región a región cestovného ruchu.

Geografia 
Región hornej Torysy sa nachádza na východe Slovenska, v Prešovskom samosprávnom kraji, v severozápadnej časti Šariša. Územie tvoria hranice katastrov 23 obcí severnej časti okresu Sabinov a jedna obec v okrese Levoča. Územie o rozlohe 26 921 hektárov sa rozprestiera medzi Levočskými vrchmi a pohorím Čergov. Hlavnou osou územia je horný tok rieky Torysy a strediskovým centrom regiónu je mesto Lipany.

Obce a mestá patriace do územia 
 Okres Sabinov
 mesto Lipany
 obce Bajerovce, Brezovica, Brezovička, Červenica, Červená Voda, Dubovica, Ďačov, Hanigovce, Jakubova Voľa, Kamenica, Krásna Lúka, Krivany, Lúčka, Milpoš, Nižný Slavkov, Oľšov, Olejníkov, Poloma, Rožkovany, Šarišské Dravce, Tichý Potok, Torysa a Vysoká.
 Okres Levoča 
 obec Vyšný Slavkov

Pohoria 
 Bachureň
 Branisko
 Čergov, s najvyšším vrchom regiónu Minčolom
 Levočské vrchy

Vodné toky 
 rieka Torysa s prítokmi:
 z ľavej strany: Goduša, Kučmanovský potok, Lačnovský potok, Lúčanka, Milpošský potok, Hanigovský potok, Drahotín, Hrašov, Tokáreň a Ľutinka.
 z pravej strany: Kráľovec, Jaškovec, Vysocký potok, Čierny močiar, Kunišovský potok, Podhorský potok, Zubrík, Antalov potok, Ďačovský potok, Dubovický potok, Volianský potok a potok Kohút.
 v obci Vyšný Slavkov sa nachádza zdroj pitnej vody – Žriedlo.

Dejiny 
Prvé záznamy patria do obdobia 11. až 12. storočia, kde sa z osád postupne vytvárali strediská hospodárskeho života a prvé dediny, ktoré husto lemujú údolie rieky Torysy a jej prítokov. V prvej polovici 13. storočia sa región stal súčasťou Šarišského komitátu a sídlom županov bol Šarišský hrad. 15. storočie patrí usadzovaniu rusínskeho pastierskeho obyvateľstva severnej časti Šariša.

 1849 – 1918 – Slovensko patrilo do Uhorského kráľovstva, región Hornej Torysy patril do Šarišskej župy, okrem Vyšného Slavkova, ktorý patril do Spišskej župy.
 1928 – župné usporiadanie Slovenska definitívne zaniklo a bolo nahradené krajinským usporiadaním.
 1949 – reorganizácia územnosprávneho usporiadania, na území Slovenska vzniká 6 krajov. Obec Vyšný Slavkov patri do Košického kraja a zvyšných 24 obcí (niektoré obce ako Putnov časom zanikli) do Prešovského kraja.
 1960 – znížený počet krajov na tri, celé územie Hornej Torysy patri do Východoslovenského kraja.

Väčšinu času patril Vyšný Slavkov do iného územnosprávneho celku ako zvyšok regiónu, v dnešnej dobe patria všetky obce do Prešovského kraja.

Obyvateľstvo

Etnické zloženie obyvateľstva 
 Slováci – 94,09 %
 Rómovia – 4,42 %
 Česi – 1,18 %
 Ukrajinci – 0,09 %
 Rusíni – 0,33 %
 Rusi – 0,10 %
 Maďari – 0,02 %
 Poliaci – 0,05 %
 Chorváti – 0,01 %
 Nemci – 0,01 %

Náboženské zloženie obyvateľstva 
 rímskokatolíci – 89,60 %
 gréckokatolíci – 8,20 %
 evanjelici a.v. – 0,15 %
 pravoslávni – 0,66 %
 Náboženská spoločnosť Jehovovi svedkovia – 0,11 %
 bez vyznania – 0,68 %
 ostatni – 0,60 %

Kultúra a zaujímavosti 
Región ma bohatú folklórnu históriu a funguje tu množstvo folklórnych skupín a súborov, ktoré usporadúvajú 2 veľké folklórne podujatia (Hornotorysský folklórny festival v Krivanoch, O gajdicu Andreja Mizeráka v Lúčke).
V posledných rokoch sa tu rozvíja aj moderný tanec a moderná hudba. V Lipanoch sa usporadúva v lete festival Pohodička.

Školstvo 
Školstvo je v regióne zastúpené všetkými druhmi škôl, okrem vysokých.

Cestovný ruch 
Sú tu dve rekreačné strediská Oddychové centrum Žliabky Dubovica a Rekrea Lúčka – Potoky.

Šport 
V meste Lipany pôsobí futbalový klub ŠK Odeva Lipany, v regióne pôsobia futbalové a turistické kluby.

Pamiatky 
V Lipanoch medzi kultúrne pamiatky patria kostol sv. Martina a barokový kostol Sv. Magdalény a iné.

Nad obcami Brezovička, Hanigovce a Kamenica sa nachádzajú zrúcaniny hradov.

V regióne je viac kaštieľov v obciach Rožkovany, Krivany, Červenica, Dubovica, Brezovica a Brezovička.

Pomníky 
Pomník padlých hrdinov v prvej a druhej svetovej vojne v Lipanoch.

Hospodárstvo a infraštruktúra 
Prirodzeným priemyselným centrom regiónu je mesto Lipany, kde sa sústreďuje 75 % priemyslu. Pôsobia tu dvaja zahraniční investori Orac decor a Team industries, lokálne podniky Odeva Lipany, Mediproduct, Aluminium system, Elektro Lipany a JK Slovakia. Za prácou obyvatelia dochádzajú v rámci okresu Sabinov (Milk – Agro, ZŤS, SANAS) alebo Prešovského samosprávneho kraja.

Regiónom prechádza cesta I. triedy v celkovej dĺžke 16 km na trase Prešov – Stará Ľubovňa, ostatné  cesty sú zaradené do II. a III. triedy a obecné cesty (miestne komunikácie) v celkovej dĺžke 119,3 km.

Severojužným smerom pretína región dôležitá železničná trať spájajúca Poľsko – Slovensko - Maďarsko. Dĺžka trate je 18 km, ktorá je od roku 1997 (železničná trasa Prešov – Plaveč) zelektrifikovaná.

Pozri aj 
 Zoznam kultúrnych pamiatok v Lipanoch

Referencie

Externé odkazy 
 Horná Torysa
 Komunita Modrá Torysa

Regióny na Slovensku